PROTIMONOPOLNÝ ÚRAD SLOVENSKEJ REPUBLIKY

ROZHODNUTIE

Číslo:	2008/FH/3/1/061	Bratislava,  31. júla 2008	

Protimonopolný úrad Slovenskej republiky, odbor koncentrácií v správnom konaní 
číslo 0044/OK/2008 začatom dňa 24.06.2008 na základe oznámenia koncentrácie podnikateľom Hyundai Motor Company, so sídlom na 231 Yangjae-dong, Seocho-gu, Soul, Kórejská republika prostredníctvom splnomocneného právneho zástupcu Mgr. Patrika Bolfa, advokáta  advokátskej kancelárie Linklaters, s.r.o., so sídlom Hviezdoslavovo nám. 13, 811 02 Bratislava vo veci koncentrácie podnikateľov Hyundai Motor Company, so sídlom na 231 Yangjae-dong, Seocho-gu, Soul, Kórejská republika a HYUNDAI Motor SK s.r.o., so sídlom na Panónskej ceste 33, 851 04 Bratislava, IČO: 35 808 641  

r o z h o d o l

na základe § 22 ods. 1 písm. d) v spojení s § 12 ods. 1 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov tak, že s ú h l a s í s koncentráciou vzniknutou podľa § 9 ods. 1 písm. b) v spojení s § 9 ods. 4 písm. b) zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb.        o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov, ktorá spočíva v získaní nepriamej výlučnej kontroly podnikateľa Hyundai Motor Company, so sídlom na 231 Yangjae-dong, Seocho-gu, Soul, Kórejská republika nad podnikom podnikateľa HYUNDAI Motor SK s.r.o., so sídlom na Panónskej ceste 33, 851 04 Bratislava, IČO: 35 808 641, na základe Zmluvy o predaji podniku, uzatvorenej dňa 23.06.2008 medzi HYUNDAI Motor SK s.r.o., so sídlom na Panónskej ceste 33,    851 04 Bratislava, IČO: 35 808 641 ako predávajúcim a Hyundai Auto Czech s.r.o., so sídlom na Bucharovej 1186/16, 155 00 Praha, Česká republika, IČ: 28399757 ako kupujúcim.

O d ô v o d n e n i e :

Protimonopolnému úradu Slovenskej republiky, odboru koncentrácií (ďalej len „úrad“) bola dňa 24.06.2008 listom zaevidovaným pod č. 2442/2008 podnikateľom Hyundai Motor Company, so sídlom na 231 Yangjae-dong, Seocho-gu, Soul, Kórejská republika (ďalej len „HMC“) prostredníctvom svojho splnomocneného právneho zástupcu Mgr. Patrika Bolfa, advokáta  advokátskej kancelárie Linklaters, s.r.o., so sídlom Hviezdoslavovo nám. 13, 811 02 Bratislava (ďalej len „právny zástupca“) oznámená koncentrácia podľa § 10 ods. 9 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov (ďalej len „zákon“), ktorá podľa oznámenia spočíva v nadobudnutí nepriamej výlučnej kontroly podnikateľa HMC nad podnikom podnikateľa HYUNDAI Motor SK s.r.o., so sídlom na Panónskej ceste 33, 851 04 Bratislava, IČO: 35 808 641 (ďalej len „Autobinck SK“), a to prostredníctvom podnikateľa Hyundai Auto Czech s.r.o., so sídlom na Bucharovej 1186/16, 155 00 Praha, Česká republika, IČ: 28399757 (ďalej len „Hyundai CZ“) a prostredníctvom podnikateľa Hyundai Auto Czech s.r.o., organizačnej zložky Slovakia, založenej v Slovenskej republike, so sídlom na Vajnorskej 136/C, 831 04 Bratislava, IČO: 36 858 692 (ďalej len „Hyundai SK“) na základe Zmluvy o predaji podniku, uzatvorenej dňa 23.06.2008 medzi Autobinck SK ako predávajúcim a Hyundai CZ ako kupujúcim (ďalej len „Zmluva o predaji podniku“), (ďalej len „oznámenie koncentrácie“). 

Na základe doručenia oznámenia predmetnej koncentrácie začalo dňa 24.06.2008 podľa § 25 ods. 1 zákona v spojení s § 18 ods. 2 zákona č. 71/1967 Zb. o správnom konaní (správny poriadok) v znení neskorších predpisov (ďalej len „správny poriadok“) správne konanie vo veci koncentrácie pod č. 0044/OK/2008, o čom úrad listom č. 2860/PMÚ SR/2008 zo dňa 16.07.2008 informoval účastníka správneho konania. 

Predmetné oznámenie bolo zároveň doplnené listom zaevidovaným úradom dňa 10.07.2008 pod číslom 2740/2008 (ďalej len „Doplnenie OK 1“).

Vzhľadom na to, že oznámenie predmetnej koncentrácie a Doplnenie OK 1 neobsahovali všetky náležitosti podľa § 10 ods. 12 zákona a vyhlášky úradu č. 268/2004 Z.z., ktorou sa ustanovujú podrobnosti o náležitostiach oznámenia koncentrácie (ďalej len „Vyhláška“), úrad vyššie uvedeným listom zároveň vyzval oznamovateľa koncentrácie na jeho doplnenie a taktiež ho upozornil, že lehota na vydanie rozhodnutia podľa § 11 zákona nezačala plynúť. 

Na základe tejto výzvy podnikateľ HMC oznámenie koncentrácie doplnil listom doručeným úradu dňa 18.07.2008, zaevidovaným úradom pod č. 2928/2008 (ďalej len „Doplnenie OK 2“).

Po doplnení oznámenia koncentrácie podľa § 10 ods. 12 zákona a Vyhlášky listom doručeným úradu dňa 18.07.2008, zaevidovaným pod č. 2928/2008,  začala dňa 21.07.2008 plynúť v súlade so znením § 11 zákona lehota 60 pracovných dní na vydanie rozhodnutia vo veci predmetnej koncentrácie, o čom úrad upovedomil účastníka konania listom číslo 2953/PMÚ SR/2008 zo dňa 21.07.2008.

Správny poplatok vo výške 100 000,- Sk podľa zákona č. 145/1995 Z. z. o správnych poplatkoch v znení neskorších predpisov bol uhradený dňa 11.07.2008. 

Z podkladov a informácií, ktoré boli úradu predložené v predmetnom správnom konaní účastníkom správneho konania vyplynuli nasledujúce skutočnosti:

1.	Podnikatelia

Podľa § 2 ods. 1 písm. a) zákona sa tento zákon vzťahuje na podnikateľov. Podľa § 3 ods. 2 zákona podnikateľom na účely tohto zákona je podnikateľ podľa osobitného predpisu (§ 2 Obchodného zákonníka), ďalej fyzická osoba a právnická osoba, ich združenia a združenia týchto združení, ak ide o ich činnosti a konania, ktoré súvisia alebo môžu súvisieť s hospodárskou súťažou bez ohľadu na to, či tieto činnosti         a konania sú alebo nie sú zamerané na dosahovanie zisku.

1.1  HMC

Spoločnosť HMC je akciovou spoločnosťou, založenou v roku 1967 a existujúcou podľa právnych predpisov Kórey, ktorá je kótovaná na kórejskej burze cenných papierov od roku 1974. Okrem toho sú globálne depozitné certifikáty (GDR), ktoré vydala HMC, kótované na burzách v Londýne a Luxemburgu. 

K 31.12.2007 boli najväčšími akcionármi HMC, spoločnosti Hyundai MOBIS      (14,98 %), Hyundai Steel (5,85 %) a Chung Mong Koo (5,18 %). Zvyšok akcií je v rukách drobných vlastníkov.

Spoločnosť HMC nie je kontrolovaná žiadnou spoločnosťou.

Popis dcérskych spoločností, nad ktorými vykonáva kontrolu spoločnosť HMC (ďalej len „Skupina HMC“) je veľmi rozsiahly a nachádza sa vo výročnej správe za rok 2007, ktorá je súčasťou spisového materiálu.
 
HMC pôsobí v automobilovom priemysle ako výrobca a distributér a zaoberá sa najmä výrobou motorov pre osobné a nákladné motorové vozidlá. Taktiež Skupina HMC pôsobí prevažne v automobilovom priemysle a spoločnosti tejto skupiny sa zaoberajú najmä výrobou, predajom, informačnými technológiami, výskumom a vývojom.

Medzi dcérske spoločnosti Skupiny HMC, ktoré pôsobia v Slovenskej republike patria nasledovné spoločnosti:

1.	HYUNDAI AUTONET Co., Ltd. (pôsobí prostredníctvom HYUNDAI AUTONET EUROPE s.r.o.) – výrobca autoelektroniky;
2.	HYUNDAI HYSCO (pôsobí prostredníctvom HYSCO SLOVAKIA, s.r.o.) – výrobca automobilových oceľových plechov a rôznych oceľových potrubí;
3.	Hyundai Rotem Company (pôsobí v SR len predajom) – výrobca vlakov;
4.	KIA Motors Slovakia, s.r.o. (prevádzka) – výrobca osobných vozidiel a ľahkých úžitkových vozidiel;
5.	KIA Motors Slovakia, s.r.o. (prevádzka) – veľkoobchodná distribúcia osobných vozidiel a ľahkých úžitkových vozidiel;
6.	Hyundai Motor India (ďalej len „HMI“) (prítomný len prostredníctvom predajov) – výrobca motorových vozidiel;
7.	Hyundai Assan Otomotive Sannayi Ve Ticaret A.S. (ďalej len „HAOS“) (prítomný len prostredníctvom predajov) – výrobca motorových vozidiel.

HMI, HAOS a HMC sú koneční dodávatelia vozidiel značky Hyundai spoločnosti Autobinck SK.

Z vyššie uvedených skutočností vyplýva, že HMC je právnickou osobou, ktorej činnosti a konania súvisia s hospodárskou súťažou, a teda je podnikateľom v zmysle § 3 ods. 2 zákona, na ktorého sa zákon vzťahuje podľa § 2 ods. 1 písm. a) zákona.

V predmetnom správnom konaní je podnikateľ HMC zastúpený Mgr. Patrikom Bolfom, advokátom  advokátskej kancelárie Linklaters, s.r.o., so sídlom Hviezdoslavovo nám. 13, 811 02 Bratislava, na základe písomného splnomocnenia zo dňa 24.06.2008.   

1.2  AUTOBINCK SK

Spoločnosť Autobinck SK je podľa výpisu z Obchodného registra Okresného súdu v Bratislave I, oddiel Sro, vložka č. 23744/B spoločnosťou s ručením obmedzeným, zapísanou dňa 27.03.2001 pod č. 35 808 641.

Predmet činnosti spoločnosti Autobinck SK je podľa výpisu z Obchodného registra nasledovný: 
-	kúpa tovaru za účelom jeho predaja konečnému spotrebiteľovi v rozsahu voľnej živnosti,
-	kúpa tovaru za účelom jeho predaja iným prevádzkovateľom živnosti v rozsahu voľnej živnosti, 
-	poradenská a konzultačná činnosť v oblasti obchodu, služieb a reklamy, 
-	sprostredkovateľská činnosť,
-	nákup a predaj ojazdených motorových vozidiel,
-	prenájom strojov, prístrojov, zariadení, dopravných prostriedkov, motorových vozidiel a výpočtovej techniky,
-	opravy a servis motorových vozidiel,
-	požičiavanie áut,
-	prenájom nehnuteľností s poskytovaním iných než základných služieb spojených s prenájmom – obstarávateľské služby,
-	obstarávanie služieb spojených so správou a prenájmom nehnuteľností,
-	upratovacie práce,
-	prenájom hnuteľných vecí v rozsahu voľnej živnosti,
-	reklamná, propagačná a inzertná činnosť,
-	zabezpečenie, usporadúvanie a organizovanie kultúrnych, kultúrno-spoločenských a športových podujatí,
-	zabezpečenie, usporadúvanie a organizovanie kurzov, školení a seminárov.

Autobinck SK pôsobí výlučne na území Slovenskej republiky na trhu veľkoobchodnej distribúcie nových vozidiel značky Hyundai a nových originálnych náhradných dielov/príslušenstva pre vozidlá značky Hyundai.

Výlučným vlastníkom Autobinck SK je spoločnosť De Binckhorst Investment Company B.V., so sídlom na Binckhorstlaan 312-334, Gravenhage, 2516 BK Haag, Holandsko (ďalej len „Autobinck B.V.“), ktorá po ukončení procesu koncentrácie nebude mať žiadnu účasť v spoločnosti Autobinck SK.

Spoločnosť Autobinck SK je založená podľa slovenských právnych predpisov, ktorá v súčasnosti patrí do širšej Skupiny Autobinck.  

Spoločnosti operujúce v Skupine Autobinck sú rozdelené do nasledujúcich štyroch divízií:

1.	Dovoz a maloobchodný predaj vozidiel – dovoz a predaj osobných vozidiel a ľahkých úžitkových vozidiel v Holandsku, Českej republike, Slovenskej republike, Slovinsku a Maďarsku.
2.	Lízing a financovanie – poskytovanie finančných služieb podnikom v oblasti veľkoobchodu, maloobchodu, lízingu a financovania. Vlastné lízingové činnosti má v Holandsku, Českej republike, Slovenskej republike, Poľsku a Maďarsku.
3.	Náhradné diely a príslušenstvo – dovoz a predaj dielov a príslušenstva pre trh náhradných dielov.
4.	Realitná činnosť a služby – služby technickej a inej podpory, napríklad vlastná banka, vlastná dcérska spoločnosť podnikajúca v oblasti informačných technológií a realitný servis.

Spoločnosť Autobinck SK nemá ani na území Slovenskej republiky, ani na ostatnom území žiadnu dcérsku spoločnosť. 

Z vyššie uvedeného je zrejmé, že spoločnosť Autobinck SK je podnikateľom podľa § 2 Obchodného zákonníka, a teda je podnikateľom podľa § 3 ods. 2 zákona, na ktorého sa zákon vzťahuje podľa § 2 ods. 1 písm. a) zákona.

2.	Forma koncentrácie

Podľa § 9 ods. 1 zákona je koncentrácia proces ekonomického spájania podnikateľov, ktorým je

a)	zlúčenie alebo splynutie dvoch alebo viacerých samostatných podnikateľov, alebo
b)	získanie priamej alebo nepriamej kontroly jedným podnikateľom alebo viacerými podnikateľmi nad podnikom alebo nad časťou podniku iného podnikateľa alebo podnikateľov.

Kontrolou sa podľa § 9 ods. 4 zákona rozumie možnosť vykonávať rozhodujúci vplyv na činnosť podnikateľa, najmä prostredníctvom 
a)	vlastníckych alebo iných práv k podniku alebo k jeho časti,
b)	práv, zmlúv alebo na základe iných skutočností, ktoré umožňujú vykonávať rozhodujúci vplyv na zloženie, hlasovanie alebo rozhodovanie orgánov podnikateľa.

Koncentrácia podľa informácií poskytnutých v oznámení koncentrácie spočíva v získaní nepriamej výlučnej kontroly podnikateľa HMC nad podnikom podnikateľa Autobinck SK, a to prostredníctvom podnikateľa Hyundai CZ a prostredníctvom podnikateľa Hyundai SK.

Z oznámenia koncentrácie vyplýva, že ide o transakciu, ktorá vznikla dňa 23.06.2008, na základe Zmluvy o predaji podniku, uzatvorenej medzi Autobinck SK ako predávajúcim a medzi Hyundai CZ ako kupujúcim, na základe ktorej dôjde k prevodu podniku Autobinck SK, ktorý pozostáva zo všetkého hmotného a nehmotného majetku, vecí, iných práv a aktív a zamestnancov Autobinck SK, vrátane všetkých zmlúv s autorizovanými predajcami, zmlúv s autorizovanými opravcami, zásob, dlhodobého majetku, duševného vlastníctva, know-how, IT a pohľadávok a záväzkov z obchodného styku na podnikateľa Hyundai SK. Z podniku sú vyňaté tie aktíva, ktoré nemožno previesť na Hyundai SK z dôvodu obmedzení stanovených zákonom (niektoré práva duševného vlastníctva), alebo ktoré sa nevyužívajú výlučne najmä na chod podnikania (pôžičky v rámci Skupiny Autobinck atď.).

Úrad po preštudovaní všetkých podkladov oznámenia koncentrácie zistil, že podnikateľ HMC na základe Zmluvy o predaji podniku získa možnosť vykonávať rozhodujúci vplyv na činnosť podnikateľa Autobinck SK, prostredníctvom podnikateľa Hyundai CZ a prostredníctvom podnikateľa Hyundai SK, teda získa nepriamu výlučnú kontrolu nad podnikom podnikateľa Autobinck SK.

V predmetnom prípade sa teda jedná o koncentráciu podľa § 9 ods. 1 písm. b) zákona v nadväznosti na § 9 ods. 4 písm. b) zákona spočívajúcu v získaní nepriamej výlučnej kontroly podnikateľa HMC nad podnikom podnikateľa Autobinck SK na základe Zmluvy o predaji podniku.  

3.	Účastníci koncentrácie

Podľa § 25 ods. 3 písm. d) zákona účastníkom konania v prípade koncentrácie ktorá vznikla získaním priamej alebo nepriamej kontroly jedným podnikateľom alebo viacerými podnikateľmi na podnikom alebo nad časťou podniku iného podnikateľa alebo podnikateľov je podnikateľ alebo podnikatelia, ktorí získavajú priamu alebo nepriamu kontrolu nad podnikom alebo nad časťou podniku iného podnikateľa alebo podnikateľov. 

Na základe vyššie uvedeného úrad zistil, že účastníkom správneho konania je podnikateľ HMC, ktorý získal kontrolu nad podnikom podnikateľa Autobinck SK.

Účastníkom koncentrácie v prípade vzniku koncentrácie podľa § 9 ods. 1 písm. b) zákona je podnikateľ alebo podnikatelia, ktorí získavajú priamu alebo nepriamu kontrolu nad podnikom alebo nad časťou podniku iného podnikateľa alebo podnikateľov a podnikateľ alebo podnikatelia, nad ktorými je priama alebo nepriama kontrola získavaná. 

V prípade, kedy koncentráciou získava podnikateľ výlučnú kontrolu nad podnikom iného podnikateľa sú účastníkmi koncentrácie na strane nadobúdateľa podnikateľ, ktorý koncentráciou nadobúda výlučnú kontrolu a na strane nadobúdaného subjektu podnikateľ, nad ktorým sa výlučná kontrola získava. Účastníkmi predmetnej koncentrácie sú teda podnikatelia HMC a Autobinck SK. 

4.	Koncentrácia podliehajúca kontrole úradu

Podľa § 10 ods. 1 zákona koncentrácia podlieha kontrole úradu, ak
a)	spoločný celosvetový celkový obrat účastníkov koncentrácie za uzavreté účtovné obdobie predchádzajúce vzniku koncentrácie je najmenej 1 200 000 000 Sk         a aspoň dvaja účastníci koncentrácie dosiahli v SR celkový obrat každý najmenej 360 000 000 Sk za uzavreté účtovné obdobie predchádzajúce vzniku koncentrácie alebo
b)	aspoň jeden z účastníkov koncentrácie dosiahol v SR celkový obrat najmenej 500 000 000 Sk za uzavreté účtovné obdobie predchádzajúce vzniku koncentrácie a aspoň jeden ďalší účastník koncentrácie dosiahol celosvetový celkový obrat najmenej 1 200 000 000 Sk za uzavreté účtovné obdobie predchádzajúce vzniku koncentrácie.

Pričom podľa § 10 ods. 2 zákona celkový obrat účastníka koncentrácie je súčet obratov
a)	účastníka koncentrácie,
b)	podnikateľov, v ktorých účastník koncentrácie priamo alebo nepriamo
1. má podiel na základnom imaní vyšší ako polovicu,
2. má právo vykonávať viac ako polovicu hlasovacích práv,
3. má právo vymenovať viac ako polovicu členov orgánov podnikateľa alebo
4. má právo riadiť jeho podnik,
c)	podnikateľov, ktorí majú práva uvedené v písmene b) v podniku účastníka koncentrácie,
d)	podnikateľov, v ktorých majú podnikatelia uvedení v písmene c) práva uvedené v písmene b),
e)	podnikateľov, v ktorých dvaja alebo viacerí podnikatelia uvedení v písmenách a) až d) majú spoločne práva uvedené v písmene b).

Pri výpočte celkových obratov účastníkov koncentrácie je potrebné uplatniť znenie § 10 ods. 3 až 8 zákona v rozsahu vyhlášky Protimonopolného úradu Slovenskej republiky č. 269/2004 Z. z., ktorou sa ustanovujú podrobnosti o výpočte obratu.

Úrad na základe podkladov a informácií predložených úradu zistil, že podnikateľ HMC v roku 2007 dosiahol prostredníctvom svojich dcérskych spoločností celosvetový celkový obrat prevyšujúci 1,2 mld. Sk. Z uvedeného je zrejmé, že aj spoločný celosvetový celkový obrat účastníkov koncentrácie za uzavreté účtovné obdobie predchádzajúce vzniku koncentrácie, t.j. rok 2007, presiahol 1,2 mld. Sk. Úrad ďalej zistil, že celkový obrat podnikateľov HMC a Autobinck SK v Slovenskej republike v roku 2007 u každého presiahol 360 mil. Sk. Konkrétne údaje sú súčasťou spisového materiálu a vzhľadom k tomu, že boli účastníkmi koncentrácie označené ako predmet obchodného tajomstva, úrad ich v rozhodnutí neuvádza. 

Na základe vyššie uvedeného úrad zistil, že v predmetnom prípade boli splnené podmienky uvedené v § 10 ods. 1 písm. a) zákona, a teda predmetná koncentrácia podlieha kontrole úradu.

Podľa § 10 ods. 9 zákona koncentrácia, ktorá podlieha kontrole úradu podľa § 10 ods. 1 zákona, musí byť oznámená úradu do 30 pracovných dní odo dňa
a)	uzavretia zmluvy;
b)	oznámenia prijatia návrhu v obchodnej verejnej súťaži (§ 281 až 288 Obchodného zákonníka);
c)	doručenia rozhodnutia štátneho orgánu podnikateľovi (§ 14 zákona č. 111/1990 Zb. o štátnom podniku v znení zákona č. 317/1996 Z. z.);
d)	keď Európska komisia oznámila podnikateľovi, že vo veci bude konať úrad alebo
e)	v ktorom nastala iná skutočnosť, na ktorej základe došlo k vzniku koncentrácie.

Lehota začne plynúť odo dňa, keď nastala prvá zo skutočností uvedených v § 10 ods. 9 písm. a) až c) alebo písm. e) zákona.

Úrad posudzoval, či sa pri oznámení predmetnej koncentrácie postupovalo podľa § 10 ods. 9 zákona v spojení s § 10 ods. 11 zákona. Vzhľadom na to, že predmetná koncentrácia vznikla na základe Zmluvy o predaji podniku, úrad dospel k záveru, že relevantným dňom, ktorý je rozhodujúci pre začatie plynutia lehoty oznámenia tejto koncentrácie, je deň podpísania Zmluvy o predaji podniku, t.j. 23.06.2008. Vzhľadom na to, že oznámenie koncentrácie bolo doručené úradu dňa 24.06.2008, predmetná koncentrácia bola oznámená úradu do 30 pracovných dní odo dňa uzavretia Zmluvy o predaji podniku, t. j. oznámenie koncentrácie bolo úradu doručené v zákonom stanovenej lehote.

5.	Relevantné trhy

Podľa § 3 ods. 3 zákona relevantný trh je priestorový a časový súbeh ponuky            a dopytu takých tovarov, ktoré sú na uspokojenie určitých potrieb z hľadiska užívateľa zhodné alebo vzájomne zastupiteľné. Podľa § 3 ods. 4 zákona tovarový relevantný trh zahŕňa zhodné alebo vzájomne zastupiteľné tovary schopné uspokojiť určitú potrebu užívateľov. Podľa § 3 ods. 5 zákona vzájomne zastupiteľné tovary sú tovary, ktoré sú zastupiteľné najmä z hľadiska ich fyzikálnych a technických charakteristík, ceny a účelu použitia. Podľa § 3 ods. 6 zákona priestorový relevantný trh je vymedzený územím, na ktorom sú súťažné podmienky také homogénne, že toto územie môže byť odčlenené od ostatných území s odlišnými súťažnými podmienkami.

5.1	Tovarové relevantné trhy   

Pri vymedzení relevantných trhov z tovarového hľadiska úrad vychádzal z § 3 ods. 3 až ods. 5 zákona a z hlavných činností a aktivít, ktoré vykonávajú účastníci koncentrácie a s nimi prepojení podnikatelia, pričom sa zameral na určenie a posúdenie vplyvov predmetnej koncentrácie na hospodársku súťaž na relevantných trhoch, na ktorých sa prejavia účinky koncentrácie v rámci Slovenskej republiky.

Oznamovateľ koncentrácie v oznámení koncentrácie uvádza, že v zmysle rozhodovacej praxe úradu a Komisie, v súvislosti s trhom motorových vozidiel, výroba/dodávka (prvá distribučná úroveň), veľkoobchodná distribúcia (druhá distribučná úroveň) a maloobchodná distribúcia (tretia distribučná úroveň) motorových vozidiel predstavujú separátne trhy, ktoré by sa na účely posudzovania koncentrácie mali hodnotiť osobitne.

V § 3 a prílohe 1 zákona č. 725/2004 Z.z. o podmienkach prevádzky vozidiel v premávke na pozemných komunikáciách v znení neskorších predpisov sa uvádzajú jednotlivé druhy a kategórie motorových vozidiel. V súlade s vyššie uvedeným je osobné vozidlo (kategória M1) motorovým vozidlom určeným na prepravu osôb, ktorá má najviac deväť sedadiel. Úžitkové vozidlá patria do kategórie N a sú určené na prepravu tovaru. Vozidlá kategórie N1, bežne nazývané ľahké úžitkové vozidlá sú určené na prepravu tovaru a ich maximálna hmotnosť nepresahuje 3,5 tony.

Na území Slovenskej republiky HMC (prostredníctvom svojej dcérskej spoločnosti Kia Motors Sales Slovensko, s.r.o.) a Autobinck SK distribuujú nové osobné vozidlá a nové ľahké úžitkové vozidlá na  druhej úrovni distribučného reťazca, t.j. na úrovni veľkoobchodnej distribúcie. Na úrovni veľkoobchodnej distribúcie distribuujú distribútori vozidlá predajcom, ktorí ich ďalej predávajú koncovým zákazníkom.

Spoločnosť Autobinck SK pôsobí na území Slovenskej republiky taktiež na trhu veľkodistribúcie nových náhradných dielov a príslušenstva pre vozidlá Hyundai (ďalej len „NND“). Avšak spoločnosť HMC ani jej dcérske spoločnosti nepôsobia na trhu veľkoobchodnej distribúcie NND pre vozidlá Hyundai. 

Vo svojich predchádzajúcich rozhodnutiach Komisia považovala trh náhradných dielov za oddelený od trhu vozidiel, keďže náhradné diely sa jasne líšia do automobilov z hľadiska povahy výrobku, ceny a zamýšľaného využitia. Oznamovateľ koncentrácie uvádza, že nemožno tvrdiť, že náhradné diely tvoria neoddeliteľnú súčasť balíka, ktorý sa predáva spolu s vozidlami. Komisia ďalej uviedla, že tovarový trh NND je obmedzený na náhradné diely pre značky určitého výrobcu, keďže náhradné diely pre osobné vozidlá iných výrobcov sú zastupiteľné iba v obmedzenej miere. 

Tovarové trhy úzko súvisia, ak sú na jednej strane tovary komplementárne alebo na druhej strane sú obvykle kupované rovnakou skupinou odberateľov na rovnaký účel použitia. Tovarové trhy výroby, dodávky alebo veľkoobchodnej distribúcie nových osobných vozidiel a nových ľahkých úžitkových vozidiel sa definujú nie iba vzhľadom na osobné vozidlá a ľahké úžitkové vozidlá určitého výrobcu, ale vzhľadom na všetky nové osobné vozidlá a ľahké úžitkové vozidlá (s možnou ďalšou segmentáciou podľa jednotlivých tried). Preto vzhľadom na obmedzenú zastupiteľnosť náhradných dielov značiek rôznych výrobcov, NND pre vozidlá Hyundai nebudú vždy komplementárne pre nové osobné vozidlá a nové ľahké úžitkové vozidlá (v princípe by boli komplementárne iba pre vozidlá značky Hyundai). Okrem toho v zmysle vyššie uvedenej judikatúry Komisie, náhradné diely sa jednoznačne odlišujú od automobilov, okrem iného vo vzťahu k zamýšľanému využitiu a preto ich nekupuje rovnaká skupina zákazníkov na rovnaký účel využitia. Vzhľadom k tomu, trh náhradných dielov pre vozidlá Hyundai úzko nesúvisí s tovarovým relevantným trhom, na ktorom pôsobí ktorýkoľvek z účastníkov koncentrácie.

Podľa informácií od oznamovateľa koncentrácie je podiel spoločnosti Autobinck SK na trhu veľkoobchodnej distribúcie náhradných dielov a príslušenstva pre vozidlá Hyundai väčší ako 25 %. Spoločnosť HMC alebo jej dcérske spoločnosti nevyrábajú, ani nedistribuujú náhradné diely a príslušenstvo pre vozidlá Hyundai. Tie veľkoobchodným distribútorom dodáva skupina MOBIS (MOBIS však nie je dcérskou spoločnosťou HMC). Vzhľadom k uvedenému, HMC ani jej dcérske spoločnosti nepôsobia (bez ohľadu na územnú definíciu relevantného trhu) na rovnakom tovarovom relevantnom trhu alebo na relevantnom trhu dodávok, či trhu odbytu alebo úzko súvisiacom relevantnom trhu v súvislosti s trhom veľkodistribúcie náhradných dielov a príslušenstva pre vozidlá Hyundai.

Účastník koncentrácie HMC zastáva názor, že trh výroby a dodávky (prvý distribučný stupeň) nových osobných vozidiel, na ktorom pôsobí na území Slovenskej republiky jednak priamo a jednak prostredníctvom spoločnosti KIA Motors Slovakia s.r.o., Kia Motors Corporation (ktorá na územie Slovenskej republiky dodáva prostredníctvom spoločnosti Kia Motors Europe GmbH vozidlá značky KIA), Hyundai Motor India, Hyundai Assan Otomotive Sannayi Ve Ticaret A.S., je trhom dodávok na trhu veľkodistribúcie (druhá distribučná úroveň) nových osobných vozidiel na Slovensku.

Podobne trh výroby a dodávky nových ľahkých úžitkových vozidiel, na ktorom pôsobí HMC na území Slovenskej republiky jednak priamo a jednak prostredníctvom spoločnosti KIA Motors Slovakia s.r.o., Kia Motors Europe GmbH (ktorá na územie Slovenskej republiky dodáva značkové osobné vozidlá vyrobené inými subjektmi ako KIA Motors Slovakia s.r.o.), Hyundai Motor India, Hyundai Assan Otomotive Sannayi Ve Ticaret A.S., je trhom dodávok na trhu veľkoobchodnej distribúcie nových ľahkých úžitkových vozidiel na Slovensku.

Po zhrnutí vyššie uvedeného, možno konštatovať, že motorové vozidlá značky Hyundai a Kia vyrába päť výrobných závodov skupiny HMC (HMC, Hyundai Motor India, Hyundai Assan Otomotive Sannayi Ve Ticaret A.S., Kia Motors Corporation a KIA Motors Slovakia s.r.o.). Veľkoobchodní distribútori vozidlá následne dodávajú predajcom (na úrovni maloobchodu) a tí ich predávajú koncovým zákazníkom.

Vzhľadom na to, že HMC bola už pred začatím procesu koncentrácie vertikálne integrovaná spoločnosť a predmetnou koncentráciou má dôjsť k získaniu kontroly nad spoločnosťou Autobinck SK, ktorá ako nadobúdaná spoločnosť na úrovni výroby a dodávky nových osobných vozidiel a nových ľahkých úžitkových vozidiel nepôsobí, úrad dospel k záveru, že pri vymedzení relevantných trhov bude brať do úvahy trhy, kde dochádza k prekrývaniu sa aktivít jednotlivých účastníkov koncentrácie.

Na základe uvedeného a tiež skutočnosti, že aktivity účastníkov koncentrácie sa na území Slovenskej republiky prekrývajú iba na trhu veľkoobchodnej distribúcie nových osobných vozidiel a veľkoobchodnej distribúcie nových ľahkých úžitkových vozidiel, úrad sa trhom výroby a dodávky nových osobných vozidiel a trhom výroby a dodávky nových ľahkých úžitkových vozidiel, nebude v ďalšom texte bližšie zaoberať. 

Úrad po preskúmaní predložených podkladov a informácií definoval relevantné tovarové trhy nasledovne:
1.	Trh veľkoobchodnej distribúcie nových osobných vozidiel;
2.	Trh veľkoobchodnej distribúcie nových ľahkých úžitkových vozidiel.

5.1.1	Relevantný trh veľkoobchodnej distribúcie nových osobných vozidiel

Podľa technických parametrov možno osobné vozidlá rozdeliť do rôznych tried. V automobilovom priemysle sa tradične rozlišujú tieto triedy:
-	malé vozidlá,
-	nižšia stredná trieda,
-	stredná trieda,
-	vyššia stredná trieda,
-	vozidlá triedy executive,
-	luxusné vozidlá,
-	športové vozidlá typu kupé,
-	športové úžitkové vozidlá,
-	viacúčelové vozidlá.

Oznamovateľ koncentrácie však tvrdí, že hranice medzi uvedenými segmentmi sa čoraz viac stierajú, čo zapríčiňujú faktory ako napr. veľkosť a dĺžka vozidiel a ich vybavenie. Navyše rozhodovania spotrebiteľov pri výbere automobilu nevychádzajú iba z technických parametrov – dôležitú úlohu zohrávajú aj iné kritériá, ako napr. cena, imidž značky a doplnková výbava, ako aj dĺžka, dostupnosť, kvalita záruky a pozáručný servis a cena i dostupnosť náhradných dielov. Okrem toho rozlišovanie uvedených segmentov automobilov nie je pri veľkoobchodnej distribúcii rozhodujúce, keďže dopyt predajcov (na tretej distribučnej úrovni) sa zväčša týka portfólia automobilov rôznych tried. Na základe vyššie uvedeného a v súlade s rozhodovacou praxou úradu a Komisie je trh veľkoobchodnej distribúcie nových osobných vozidiel (a nie jednotlivé segmenty osobných vozidiel) tovarovým relevantným trhom pre účely objektívneho posúdenia tejto koncentrácie. 

Ostatné podrobnejšie informácie podstatné pre relevantný trh veľkoobchodnej distribúcie nových osobných vozidiel sú uvedené v časti s názvom Tovarové relevantné trhy.

5.1.2	Relevantný trh veľkoobchodnej distribúcie nových ľahkých úžitkových vozidiel

Úžitkové vozidlá nie sú primárne určené na prepravu cestujúcich na cestných komunikáciách a nedisponujú komfortom, ovládaním, rýchlosťou, ani flexibilitou, ktorá je príznačná pre osobné vozidlá. Úžitkové vozidlá možno rozdeliť na tri subsegmenty: 
-	ľahké úžitkové vozidlá,
-	stredné nákladné vozidlá,
-	ťažké nákladné vozidlá.

Oznamovateľ koncentrácie tvrdí, že v súlade s rozhodovacou praxou úradu a Komisie možno trh veľkoobchodnej distribúcie nových ľahkých úžitkových vozidiel vymedziť za tovarový relevantný trh, ktorý je z vyššie uvedených dôvodov oddelený od trhu osobných vozidiel.  

Ostatné podrobnejšie informácie podstatné pre relevantný trh veľkoobchodnej distribúcie nových ľahkých úžitkových vozidiel sú uvedené v časti s názvom Tovarové relevantné trhy.

5.2	Priestorový relevantný trh

Podľa § 3 ods. 6 zákona je priestorový relevantný trh vymedzený územím, na ktorom sú súťažné podmienky také homogénne, že toto územie môže byť odčlenené od ostatných území s odlišnými súťažnými podmienkami.

Oznamovateľ koncentrácie v predložených podkladoch uvádza, že úrad ani Komisia sa v predchádzajúcich rozhodnutiach nevyjadrili jednoznačne k otázke, či priestorový trh veľkoobchodu s novými osobnými vozidlami a s novými ľahkými úžitkovými vozidlami je celoeurópsky, alebo vnútroštátny. Bez ohľadu na to HMC zastáva názor, že dokonca aj na najužšie vymedzenom trhu z priestorového hľadiska, t.j. na národnom trhu Slovenskej republiky posudzovaná koncentrácia nevytvára prekážky efektívnej súťaže. 

Na podporu skutočnosti vymedzenia priestorového relevantného trhu širšie ako je územie Slovenskej republiky, teda ako Európsky hospodársky priestor (ďalej len „EHP“), (príp. globálny trh), možno uviesť nasledovné argumenty:

-	medzi členskými štátmi neexistujú colné tarify alebo iné prekážky obchodu,
-	všetci veľkí dodávatelia osobných vozidiel a ľahkých úžitkových vozidiel distribuujú svoje výrobky (na prvej úrovni) v celom EHP, vrátane európskych štátov, kde nemajú lokálne výrobné závody,
-	technické požiadavky a požiadavky na kvalitu osobných vozidiel a ľahkých úžitkových vozidiel sú spoločné v celom EHP,
-	vzdialenosť výrobcu od jeho zákazníkov je nepodstatná, nakoľko náklady na prepravu v rámci EHP sú v pomere k cene vozidiel zanedbateľné.

Z oznámenia koncentrácie vyplýva, že priestorový relevantný trh veľkoobchodnej distribúcie nových osobných vozidiel a nových ľahkých úžitkových vozidiel možno vymedziť územím Slovenskej republiky, pričom je na základe podkladov účastníka koncentrácie zrejmé, že toto územie môže byť vymedzené i širšie. 

Vychádzajúc z vyššie uvedeného a v nadväznosti na skutočnosť, že tak ako bude uvedené neskôr, posudzovaná koncentrácia nevedie k vytvoreniu alebo posilneniu dominantného postavenia účastníkov koncentrácie, a teda nebude mať žiaden negatívny dopad na hospodársku súťaž v Slovenskej republike, úrad ponechal pre účely tohto rozhodnutia presnú definíciu predmetného priestorového relevantného trhu otvorenú a v ďalšej časti rozhodnutia sa úrad zaoberal skúmaním dopadov posudzovanej koncentrácie na trh veľkoobchodnej distribúcie nových osobných vozidiel a trh veľkoobchodnej distribúcie nových ľahkých úžitkových vozidiel na území Slovenskej republiky.

6.	Dopad koncentrácie na hospodársku súťaž

Podľa ustanovenia § 12 ods. 1 zákona úrad vydá rozhodnutie, že s koncentráciou súhlasí, ak koncentrácia nevytvára alebo neposilňuje dominantné postavenie, ktorého dôsledkom sú významné prekážky efektívnej súťaže na relevantnom trhu. Podľa ustanovenia § 12 ods. 3 zákona úrad vydá rozhodnutie, že s koncentráciou súhlasí aj v prípade, ak podmienka uložená v rozhodnutí zabezpečí, že koncentrácia bude v súlade s § 12 ods. 1 alebo 2 zákona. Úrad môže v rozhodnutí uložiť účastníkom konania povinnosť súvisiacu s podmienkou, najmä na zabezpečenie plnenia uloženej podmienky, na dosiahnutie jej účelu alebo kontrolu jej plnenia. Podľa ustanovenia § 12 ods. 6 zákona úrad zakáže koncentráciu, ak koncentrácia vytvára alebo posilňuje dominantné postavenie, ktorého dôsledkom môžu byť významné prekážky efektívnej súťaže na relevantnom trhu alebo podľa ustanovenia § 12 ods. 7 zákona koordinácia súťažného správania je v rozpore s ustanovením § 4 ods. 1 zákona.
Z podkladov a informácií získaných v priebehu predmetného správneho konania úrad zistil, že elimináciou vertikálnej integrácie medzi nadobúdaným konkurentom a jeho sesterskými spoločnosťami – autorizovanými maloobchodnými distribútormi značky Hyundai – dôjde k vyrovnaniu podmienok súťaže na tomto koncovom trhu a tým k posilneniu konkurencie vo vnútri značky (intra-brand).

Skupina HMC, tým že nadobudne národného distribútora získa aj možnosť priamej podpory marketingových činností značky Hyundai na slovenskom trhu a tým sa posilní konkurencia medzi značkami na trhu. V tomto ohľade stojí za zmienku skutočnosť, že integrácia národnej distribúcie do Skupiny HMC bude viesť k vytvoreniu rovnakej organizačnej štruktúry reťazca, akú už teraz majú viaceré značky na trhu v Slovenskej republike (napr. Renault, Citroen, Peugeot, Toyota, atď.), a tým k vyrovnaniu podmienok súťaže na tomto trhu.

Ako už bolo vyššie uvedené, na trhu veľkoobchodnej distribúcie nových osobných vozidiel a na trhu veľkoobchodnej distribúcie nových ľahkých úžitkových vozidiel pôsobí jednak spoločnosť HMC, ako aj spoločnosť Autobinck SK. Na základe uvedeného možno konštatovať, že dochádza k horizontálnej koncentrácii účastníkov koncentrácie na trhu veľkoobchodnej distribúcie nových osobných vozidiel a na trhu veľkoobchodnej distribúcie nových ľahkých úžitkových vozidiel, pričom je nutné zdôrazniť, že ani jeden z uvedených vzťahov nebude mať za následok obmedzenie efektívnej súťaže na predmetných trhoch a nepovedie k negatívnym dopadom, akým je uzatvorenie trhu. 

6.1	Relevantný trh veľkoobchodnej distribúcie nových osobných vozidiel 

Z podkladov a informácií predložených úradu oznamovateľom koncentrácie počas správneho konania vyplýva, že celková veľkosť trhu veľkoobchodnej distribúcie nových osobných vozidiel vo finančných a objemových jednotkách na území Slovenskej republiky je nasledovná:

Tabuľka 1 - Celková veľkosť trhu - veľkoobchodná distribúcia nových osobných vozidiel 
Trh veľkoobchodnej distribúcie nových osobných vozidiel 
Celková veľkosť trhu - SR 	
Roky	Objem v ks	Hodnota v Sk	
2005	56 916	56 707 771 944	
2006	59 084	64 928 094 000	
2007	59 700	83 760 181 920	
Zdroj: Združenie automobilového priemyslu SR – objem; Štatistický úrad SR – finančné vyjadrenie.

Z tabuľky je zrejmé, že celková veľkosť trhu veľkoobchodnej distribúcie nových osobných vozidiel na území Slovenskej republiky predstavuje v roku 2005 hodnotu 56 707 771 944 Sk, v roku 2006 hodnotu 64 928 094 000 Sk a v roku 2007 predstavuje hodnotu  83 760 181 920 Sk. 

Bližšie údaje o konkurentoch v oblasti veľkoobchodnej distribúcie nových osobných vozidiel sú súčasťou spisového materiálu.

Údaje označené v hranatých zátvorkách sú predmetom obchodného tajomstva a sú súčasťou spisového materiálu.

Tabuľka 2 -  Trhové podiely vybraných podnikateľov v oblasti veľkoobchodnej distribúcie nových osobných vozidiel

Podnikatelia	Objemové vyjadrenie v ks	Trhové podiely
( v %)	
	2005 	2006	2007	2005	2006	2007	
HMC	[OT]	[OT]	[OT]	[OT]	[OT]	[OT]	
Autobinck SK	[OT]	[OT]	[OT]	[OT]	[OT]	[OT]	
HMC + Autobinck SK
(po koncentrácii)	2 133	2 952	6 139	3,74	5,00	10,29	
Ostatní konkurenti	54 783	56 132	53 561	96,26	95,00	89,71	
Celková veľkosť trhu	56 916	59 084	59 700	100	100	100	
Zdroj: Združenie automobilového priemyslu

Z oznámenia koncentrácie ako aj z uvedenej tabuľky vyplýva, že na relevantnom trhu veľkoobchodnej distribúcie nových osobných vozidiel v dôsledku získania kontroly spoločnosti HMC nad spoločnosťou Autobinck SK dôjde iba k malému nárastu trhového podielu spoločnosti HMC po uskutočnení koncentrácie, konkrétne ide o hodnotu cca [OT] %. 

Z uvedeného taktiež vyplýva, že na trhu veľkoobchodnej distribúcie nových osobných vozidiel dochádza k prekrývaniu aktivít účastníkov koncentrácie a teda je zrejmé, že účastníci koncentrácie sú navzájom konkurentmi na uvedenom trhu. 

Vzhľadom k tomu, že na uvedenom trhu veľkoobchodnej distribúcie nových osobných vozidiel dochádza k zvýšeniu trhového podielu spoločnosti HMC iba o cca [OT] %, postavenie účastníkov koncentrácie sa po uskutočnení posudzovanej koncentrácie zmení iba v minimálnej miere a po koncentrácii budú mať spoločnosť HMC a spoločnosť Autobinck SK predpokladaný trhový podiel cca 10,29 %.

Medzi najvýznamnejších konkurentov spoločnosti HMC a spoločnosti Autobinck SK na trhu veľkoobchodnej distribúcie nových osobných vozidiel patrí ŠKODA (Škoda Auto Slovensko, s.r.o., Bratislava), Volkswagen (Porsche Slovakia, spol. s r.o., Bratislava), Peugeot (Peugeot Slovakia, s.r.o., Bratislava), Renault (Renault Slovensko, spol. s r.o., Bratislava) a Suzuki (MSC – SUZUKI Slovensko, o.z., Bratislava). Uvedení konkurenti majú porovnateľný, alebo v niektorých prípadoch aj vyšší trhový podiel, ako je možné predpokladať, že bude mať subjekt HMC po koncentrácii.

Keďže na trhu  vystupuje veľký počet konkurentov, čo znamená, že uvedený trh sa vyznačuje vysokou mierou konkurenčného boja, možno konštatovať, že predmetnou koncentráciou nedôjde k vytvoreniu alebo posilneniu dominantného postavenia, ktorého dôsledkom sú významné prekážky efektívnej hospodárskej súťaže na relevantnom trhu veľkoobchodnej distribúcie nových osobných vozidiel. 

Údaje o najvýznamnejších dodávateľoch ako i odberateľoch na trhu veľkoobchodnej distribúcie nových osobných vozidiel sú súčasťou spisového materiálu, a keďže boli účastníkmi koncentrácie označené za predmet obchodného tajomstva, úrad ich v ďalšom texte bližšie neuvádza.

Koncentrácia nebude viesť k zvyšovaniu kapacít podnikateľov, nebude mať za následok vytvorenie žiadneho spoločného podniku, nebude vytvárať žiadne koordinované účinky a nepredstavuje vytvorenie žiadnej spolupráce medzi podnikateľmi.  Vzhľadom na uvedené sa postavenie účastníkov koncentrácie na trhu nijako nezmení a preto koncentrácia nebude mať žiadny vplyv ani na jednotlivých odberateľov/spotrebiteľov.

Úrad na základe vyššie uvedeného dospel k záveru, že posudzovaná koncentrácia nevytvorí alebo neposilní dominantné postavenie účastníkov koncentrácie, ktorého dôsledkom sú významné prekážky efektívnej hospodárskej súťaže na relevantnom trhu veľkoobchodnej distribúcie nových osobných vozidiel. 

Vzhľadom k tomu, že v prípade predmetnej koncentrácie dochádza na trhu veľkoobchodnej distribúcie nových osobných vozidiel k horizontálnemu prekrývaniu aktivít účastníkov koncentrácie a s nimi prepojených podnikateľov iba v minimálnej miere, štruktúra konkurenčného prostredia a postavenie účastníkov koncentrácie sa po uskutočnení posudzovanej koncentrácie v oblasti veľkoobchodnej distribúcie nových osobných vozidiel na území Slovenskej republiky zmení iba minimálne, čiže možno konštatovať, že predmetnou koncentráciou nedôjde k vytvoreniu alebo posilneniu dominantného postavenia, ktorého dôsledkom sú významné prekážky efektívnej hospodárskej súťaže v oblasti veľkoobchodnej distribúcie nových osobných vozidiel. 

6.2	Relevantný trh veľkoobchodnej distribúcie nových ľahkých úžitkových vozidiel

Z podkladov a informácií predložených úradu oznamovateľom koncentrácie počas správneho konania vyplýva, že celková veľkosť trhu veľkoobchodnej distribúcie nových ľahkých úžitkových vozidiel vo finančných a objemových jednotkách na území Slovenskej republiky je nasledovná:

Tabuľka 3 - Celková veľkosť trhu - veľkoobchodná distribúcia nových ľahkých úžitkových vozidiel 
Trh veľkoobchodnej distribúcie nových ľahkých úžitkových vozidiel 
Celková veľkosť trhu - SR 	
Roky	Objem v ks	Hodnota v Sk	
2005	14 380	14 176 952 448	
2006	19 484	21 642 698 000	
2007	23 555	34 211 886 360	
Zdroj: Združenie automobilového priemyslu SR – objem; Štatistický úrad SR – finančné vyjadrenie.

Z tabuľky je zrejmé, že celková veľkosť trhu veľkoobchodnej distribúcie nových ľahkých úžitkových vozidiel na území Slovenskej republiky predstavuje v roku 2005 hodnotu 14 176 952 448 Sk, v roku 2006 hodnotu 21 642 698 000 Sk a v roku 2007 predstavuje hodnotu  34 211 886 360 Sk. 

Bližšie údaje o konkurentoch v oblasti veľkoobchodnej distribúcie nových ľahkých úžitkových vozidiel sú súčasťou spisového materiálu.

Údaje označené v hranatých zátvorkách sú predmetom obchodného tajomstva a sú súčasťou spisového materiálu.

Tabuľka 4 -  Trhové podiely vybraných podnikateľov v oblasti veľkoobchodnej distribúcie nových ľahkých úžitkových vozidiel

Podnikatelia	Objemové vyjadrenie v ks	Trhové podiely
( v %)	
	2005 	2006	2007	2005	2006	2007	
HMC	[OT]	[OT]	[OT]	[OT]	[OT]	[OT]	
Autobinck SK	[OT]	[OT]	[OT]	[OT]	[OT]	[OT]	
HMC + Autobinck SK
(po koncentrácii)	1 172	1 460	2 056	8,15	7,50	8,73	
Ostatní konkurenti	13 208	18 024	21 499	91,85	92,50	91,27	
Celková veľkosť trhu	14 380	19 484	23 555	100	100	100	
Zdroj: Združenie automobilového priemyslu

Z oznámenia koncentrácie ako aj z uvedenej tabuľky vyplýva, že na relevantnom trhu veľkoobchodnej distribúcie nových ľahkých úžitkových vozidiel v dôsledku získania kontroly spoločnosti HMC nad spoločnosťou Autobinck SK dôjde iba k malému nárastu trhového podielu spoločnosti HMC po uskutočnení koncentrácie, konkrétne ide o hodnotu cca [OT] %. 

Z uvedeného taktiež vyplýva, že na trhu veľkoobchodnej distribúcie nových ľahkých úžitkových vozidiel dochádza k prekrývaniu aktivít účastníkov koncentrácie a teda je zrejmé, že účastníci koncentrácie sú navzájom konkurentmi na uvedenom trhu. 

Vzhľadom k tomu, že na uvedenom trhu veľkoobchodnej distribúcie nových ľahkých úžitkových vozidiel dochádza k zvýšeniu trhového podielu spoločnosti HMC iba o cca [OT] %, postavenie účastníkov koncentrácie sa po uskutočnení posudzovanej koncentrácie zmení iba v minimálnej miere a po koncentrácii budú mať spoločnosť HMC a spoločnosť Autobinck SK predpokladaný trhový podiel cca 8,73 %.

Medzi najvýznamnejších konkurentov spoločnosti HMC a spoločnosti Autobinck SK na trhu veľkoobchodnej distribúcie nových ľahkých úžitkových vozidiel patrí ŠKODA (Škoda Auto Slovensko, s.r.o., Bratislava), Volkswagen (Porsche Slovakia, spol. s r.o., Bratislava), Citroen (CITROËN SLOVAKIA, s.r.o., Bratislava), Peugeot (Peugeot Slovakia, s.r.o., Bratislava) a Mercedes (Mercedes-Benz Slovakia, s.r.o., Bratislava). Uvedení konkurenti majú porovnateľný, alebo v niektorých prípadoch aj vyšší trhový podiel, ako je možné predpokladať, že bude mať subjekt HMC po koncentrácii.

Keďže na trhu  vystupuje veľký počet konkurentov, čo znamená, že uvedený trh sa vyznačuje vysokou mierou konkurenčného boja, možno konštatovať, že predmetnou koncentráciou nedôjde k vytvoreniu alebo posilneniu dominantného postavenia, ktorého dôsledkom sú významné prekážky efektívnej hospodárskej súťaže na relevantnom trhu veľkoobchodnej distribúcie nových ľahkých úžitkových vozidiel. 

Údaje o najvýznamnejších dodávateľoch ako i odberateľoch na trhu veľkoobchodnej distribúcie nových ľahkých úžitkových vozidiel sú súčasťou spisového materiálu, a keďže boli účastníkmi koncentrácie označené za predmet obchodného tajomstva, úrad ich v ďalšom texte bližšie neuvádza.

Koncentrácia nebude viesť k zvyšovaniu kapacít podnikateľov, nebude mať za následok vytvorenie žiadneho spoločného podniku, nebude vytvárať žiadne koordinované účinky a nepredstavuje vytvorenie žiadnej spolupráce medzi podnikateľmi.  Vzhľadom na uvedené sa postavenie účastníkov koncentrácie na trhu nijako nezmení a preto koncentrácia nebude mať žiadny vplyv ani na jednotlivých odberateľov/spotrebiteľov.

Úrad na základe vyššie uvedeného dospel k záveru, že posudzovaná koncentrácia nevytvorí alebo neposilní dominantné postavenie účastníkov koncentrácie, ktorého dôsledkom sú významné prekážky efektívnej hospodárskej súťaže na relevantnom trhu veľkoobchodnej distribúcie nových ľahkých úžitkových vozidiel. 

Vzhľadom k tomu, že v prípade predmetnej koncentrácie dochádza na trhu veľkoobchodnej distribúcie nových ľahkých úžitkových vozidiel k horizontálnemu prekrývaniu aktivít účastníkov koncentrácie a s nimi prepojených podnikateľov iba v minimálnej miere, štruktúra konkurenčného prostredia a postavenie účastníkov koncentrácie sa po uskutočnení posudzovanej koncentrácie v oblasti veľkoobchodnej distribúcie nových ľahkých úžitkových vozidiel na území Slovenskej republiky zmení iba minimálne, čiže možno konštatovať, že predmetnou koncentráciou nedôjde k vytvoreniu alebo posilneniu dominantného postavenia, ktorého dôsledkom sú významné prekážky efektívnej hospodárskej súťaže v oblasti veľkoobchodnej distribúcie nových ľahkých úžitkových vozidiel. 

7.	Možnosti vstupu na trh

Úrad pri posudzovaní dopadov zistil, tak ako vyplýva aj z oznámenia koncentrácie, že pre vstup na relevantný trh veľkoobchodnej distribúcie nových osobných vozidiel a nových ľahkých úžitkových vozidiel nie je potrebné získať špeciálne povolenia a licencie a neexistujú významné ekonomické, právne, zákonné, regulačné alebo iné bariéry pre vstup do tohto odvetvia. 

V poslednom období na trhy nebol zaznamenaný vstup žiadnych významných konkurentov a účastníci koncentrácie nemajú vedomosť o pravdepodobnom potenciálnom vstupe konkurentov na ovplyvnené trhy. Zároveň je na trhu veľkoobchodnej distribúcie nových osobných vozidiel a nových ľahkých úžitkových vozidiel celý rad nezávislých maloobchodných distribútorov, ktorí predávajú koncovým zákazníkom motorové vozidlá od rôznych výrobcov.

Okrem iného je potrebné zdôrazniť, že osobné a ľahké úžitkové vozidlá sú tovarom, ktorý môže byť vyrábaný a distribuovaný kdekoľvek v rámci Európskej únie, príp. na celom svete, nielen na území Slovenskej republiky. Na podporu uvedených tvrdení, možno vziať do úvahy aj argumenty uvedené v časti Priestorový relevantný trh.

Spomínaná koncentrácia nevytvára dominantné postavenie na relevantnom trhu veľkoobchodnej distribúcie nových osobných vozidiel a nových ľahkých úžitkových vozidiel, ktorého dôsledkom sú významné prekážky efektívnej hospodárskej súťaže.

Možno konštatovať, že na vyššie definované relevantné trhy je vstup pomerne ľahký. Vzhľadom na neexistujúce bariéry vstupu na trh môžu kedykoľvek vstúpiť na uvedené relevantné trhy aj podnikatelia, ktorí pôsobia na susediacich trhoch. Úrad zistil, že v dôsledku predmetnej koncentrácie podnikateľ HMC bude vystavený podstatnej súťaži, nebude sa môcť správať nezávisle voči svojim dodávateľom, zákazníkom a konkurentom na relevantnom trhu veľkoobchodnej distribúcie nových osobných vozidiel a na relevantnom trhu veľkoobchodnej distribúcie nových ľahkých úžitkových vozidiel.

8.	Záver

Tak ako už úrad vyššie uviedol, uskutočnením posudzovanej koncentrácie sa konkurenčné prostredie na relevantnom trhu veľkoobchodnej distribúcie nových osobných vozidiel a nových ľahkých úžitkových vozidiel nezmení. Na základe vyššie uvedeného úrad dospel k záveru, že posudzovaná koncentrácia nevytvorí alebo neposilní dominantné postavenie účastníkov koncentrácie, ktorého dôsledkom sú významné prekážky efektívnej hospodárskej súťaže na relevantnom trhu veľkoobchodnej distribúcie nových osobných vozidiel a na relevantnom trhu veľkoobchodnej distribúcie nových ľahkých úžitkových vozidiel na území Slovenskej republiky.

Podľa § 33 zákona úrad listom číslo 3122/PMÚ SR/2008 zo dňa 28.07.2008 podal účastníkovi konania informáciu o záveroch prešetrovania vo veci predmetnej koncentrácie, ku ktorým úrad na základe jemu dostupných informácií a podkladov dospel a vyzval ho, aby sa ústne alebo písomne vyjadril k jeho podkladu a k spôsobu jeho zistenia, prípadne, aby navrhol jeho doplnenie.

Účastník konania sa k predmetnej výzve vyjadril listom zaevidovaným úradom pod číslom 3170/2008 dňa 30.07.2008, v ktorom uviedol, že k výzve, ani k podkladom rozhodnutia alebo spôsobu jeho zistenia nemá žiadne výhrady, pripomienky, ani návrhy na doplnenie a v súvislosti so správnym konaním                 č. 0044/OK/2008 súhlasí so zisteniami a závermi úradu.

Na základe vyššie uvedených skutočností úrad rozhodol tak, ako je uvedené vo výroku tohto rozhodnutia.

Poučenie:

Podľa ustanovenia § 34 ods. 1 v spojení s § 18 ods. 1 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov proti tomuto rozhodnutiu možno podať rozklad Rade Protimonopolného úradu Slovenskej republiky prostredníctvom Protimonopolného úradu Slovenskej republiky, odboru koncentrácií, Drieňová 24, 826 03 Bratislava, v lehote do 15 dní odo dňa doručenia tohto rozhodnutia. Podľa § 61 ods. 1 zákona č. 71/1967 Zb. o správnom konaní (správny poriadok) v znení neskorších predpisov včas podaný rozklad má odkladný účinok. Toto rozhodnutie je preskúmateľné súdom podľa § 247 Občianskeho súdneho poriadku po vyčerpaní riadnych opravných prostriedkov.

	Ing. Dušan Valo
	riaditeľ odboru koncentrácií

Rozhodnutie sa doručuje:
Mgr. Patrik Bolf
Advokát
AK Linklaters s.r.o.
Hviezdoslavovo nám. 13
811 02 Bratislava